Document ID: 32007D0593

DECIZIA COMISIEI
din 27 august 2007
privind alocarea către Irlanda și Regatul Unit de zile de pescuit suplimentare pe mare în cadrul unui proiect-pilot de consolidare a datelor în conformitate cu anexa IIA la Regulamentul (CE) nr. 41/2007 al Consiliului
[notificată cu numărul C(2007) 3983]
(Numai textul în limba engleză este autentic)
(2007/593/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (1), în special punctele 11.4 și 11.5 din anexa IIA,
întrucât:
(1)
Anexa IIA la Regulamentul (CE) nr. 41/2007 specifică, inter alia, numărul maxim de zile pe an în care o navă comunitară poate fi prezentă în marea Irlandei având la bord traule, năvoade daneze și unelte similare, cu excepția traulelor laterale.
(2)
Regulamentul (CE) nr. 41/2007 permite Comisiei să aloce statelor membre 6 sau 12 zile suplimentare pe mare în marea Irlandei pe baza unui proiect-pilot de consolidare a datelor.
(3)
La 30 aprilie 2007, Irlanda și Regatul Unit au trimis o propunere comună privind un astfel de proiect. Propunerea a fost aprobată la 13 iunie 2007.
(4)
Luând în considerare proiectul-pilot de consolidare a datelor, trebuie să se aloce 6 sau 12 zile suplimentare în marea Irlandei navelor care arborează pavilionul Irlandei sau al Regatului Unit, în funcție de dimensiunea ochiului de plasă a uneltelor de pescuit aflate la bord,
ADOPTĂ PREZENTA DECIZIE:
Articolul 1
În ceea ce privește navele care arborează pavilionul Irlandei sau al Regatului Unit și care participă la proiectul-pilot de consolidare a datelor prezentat la 30 aprilie 2007, numărul maxim de zile pe mare în zona prevăzută la punctul 2.1 litera (c) din anexa IIA la Regulamentul (CE) nr. 41/2007, conform tabelului din această anexă, va fi mărit astfel:
(a)
cu 6 zile pentru navele care transportă la bord uneltele de pescuit prevăzute la punctele 4.1 litera (a) punctul (iv) și 4.1 litera (a) punctul (v) din anexa menționată anterior;
(b)
cu 12 zile pentru navele care transportă la bord uneltele de pescuit prevăzute la punctul 4.1 litera (a) din anexa IIA la Regulamentul (CE) nr. 41/2007, exceptând uneltele prevăzute la punctele 4.1 litera (a) punctul (iv) și 4.1 litera (a) punctul (v) din această anexă.
Articolul 2
(1) În termen de șapte zile de la publicare prezentei decizii în Jurnalul Oficial al Uniunii Europene, Irlanda și Regatul Unit trebuie să trimită Comisiei o listă exhaustivă a navelor alese pentru a participa la proiectul-pilot de consolidare a datelor.
(2) Numai navele alese și care au participat până la terminarea proiectului-pilot de consolidare a datelor beneficiază de alocarea de zile suplimentare în conformitate cu articolul 1.
Articolul 3
În termen de două luni de la încheierea proiectului-pilot de consolidare a datelor, Irlanda și Regatul Unit trebuie să furnizeze Comisiei un raport cu privire la rezultatele proiectului-pilot de consolidare a datelor.
Articolul 4
Prezenta decizie se adresează Irlandei și Regatului Unit al Marii Britanii și Irlandei de Nord.
Adoptată la Bruxelles, 27 august 2007.

Labels: 4
20
8
6
18